**ชื่อเรื่อง** ปัจจัยที่มีความสัมพันธ์กับการเกิดภาวะเบาหวานขึ้นจอประสาทตาในผู้ป่วยเบาหวาน

 โรงพยาบาลธวัชบุรี

 ผู้วิจัย นางปพิชญา สิงห์ชา

 **บทคัดย่อ**

 การวิจัยแบบ Cross-Sectional Study ในครั้งนี้ มีวัตถุประสงค์เพื่อศึกษาการเกิดภาวะเบาหวานขึ้นจอประสาทตาและปัจจัยที่มีความสัมพันธ์กับการเกิดภาวะเบาหวานขึ้นจอประสาทตาในผู้ป่วยเบาหวาน กลุ่มตัวอย่างคือ ผู้ป่วยเบาหวานที่มารับบริการที่แผนกผู้ป่วยนอก โรงพยาบาลธวัชบุรี ที่ได้รับการตรวจจอประสาทตาด้วย Fundus Camera โดยเลือกแบบเจาะจง จำนวน 170 คน เครื่องมือที่ใช้ในการวิจัยได้แก่แบบบันทึกข้อมูล ซึ่งประกอบด้วยข้อมูล 2 ส่วนคือข้อมูลทั่วไปและข้อมูลผลการตรวจทางห้องปฏิบัติการ ซึ่งผ่านการตรวจสอบความตรงเชิงเนื้อหาจากผู้เชี่ยวชาญ เก็บรวบรวมข้อมูลโดยการทบทวนข้อมูลจากเวชระเบียนกลุ่มตัวอย่างระหว่างวันที่ 16 มิถุนายน – 25 มิถุนายน 2557 วิเคราะห์ข้อมูลโดยการใช้สถิติพรรณา (Descriptive statistic )ได้แก่ จำนวน ร้อยละ และสถิติวิเคราะห์ได้แก่ การทดสอบไคส์แควร์ (Chi-square test) ผลการวิจัยพบว่าผู้ป่วยเกิดภาวะเบาหวานขึ้นจอประสาทตาจำนวน 32 คน คิดเป็นร้อยละ 18.8 และยังพบว่าเป็นระดับ Mild NPDR เป็นส่วนมาก คิดเป็นร้อยละ 12.4 ซึ่งปัจจัยที่มีความสัมพันธ์กับภาวะนี้อย่างมีนัยสำคัญจากสถิติได้แก่ ผู้ป่วยที่มีระดับน้ำตาลในเลือดสูงรวมถึงผู้ป่วยที่มีโรคร่วมอื่นๆได้แก่โรคไขมันในเลือดสูงและโรคไตเสื่อม/ไตวายเรื้อรัง ส่วนตัวแปรอื่นๆ เช่นเพศ อายุ สถานภาพสมรส ระดับการศึกษา อาชีพ ระยะเวลาในการเป็นเบาหวาน ไม่มีความสัมพันธ์กับการเกิดภาวะเบาหวานขึ้นจอประสาทตา

จากการศึกษาดังกล่าวแสดงให้เห็นว่าควรมีการจัดบริการให้คำปรึกษารายบุคคล/รายกลุ่ม สำหรับผู้ป่วยที่มารับบริการในแต่ละวันที่มีคลินิก โดยเน้นให้ผู้ป่วยทราบถึงผลการควบคุมน้ำตาลอย่างถูกวิธี การดูแลตนเองที่ถูกต้องและสามารถนำไปใช้ในชีวิตประจำวัน รวมถึงการเฝ้าติดตามตรวจคัดกรองภาวะแทรกซ้อนตามมาตรฐานการดูแลผู้ป่วย โดยเฉพาะผู้ป่วยที่มีภาวะแทรกซ้อนต้องได้รับการดูแลพิเศษจากบุคลากรที่มีความเชี่ยวชาญเฉพาะด้านและทางโรงพยาบาลและผู้รับผิดชอบควรมีนโยในการออกเชิงรุก โดยการให้บริการผู้ป่วยกลุ่มโรคเรื้อรังให้สอดคล้องกับบริบทของชุมชนให้ครอบคลุมให้มากขึ้น